Com tributa la compra d’un immoble entre particulars | PEPEGINS\nCom tributa la compra d’un immoble entre particulars\ntags: base imposable, consells fiscals, consultes fiscals, economia, fiscalitat, fiscalitat compra immobles, impostos immobiliaris, ITPiAJD, ITPyAJD\nHabitualment responem de manera privada i per correu electrònic les consultes que ens envien els nostres lectors. Avui, però, hem decidit fer una excepció, ja que creiem que es tracta d’un tema que pot interessar a altres persones.\nEn D.S. (mantenim el seu anonimat, ja que no li hem demanat permís per desvetllar la seva identitat) ens fa una consulta relativa a un bé immoble que vol comprar i les implicacions fiscals d’aquesta adquisició. La seva inquietud, per resumir, és que ha acordat un molt bon preu amb el venedor i ha sentit dir que la venda no es pot fer per aquest valor tan baix. Anem a pams:\nCom funciona l’Impost sobre transmissions patrimonials\nQuan dos particulars realitzen una compravenda d’un bé immoble aquesta queda subjecte a un impost autonòmic anomenat Impost sobre transmissions patrimonials i actes jurídics documentats, concretament en la seva modalitat de TPO. Aquest impost grava la base imposable (el valor del bé transmès) a un tipus del 8% (llevat d’algunes excepcions on és el 5%) i el mateix es liquida a través del model 600 de l’Agència Tributària de Catalunya. L’obligat al pagament del mateix és l’adquirent del bé en qüestió i el termini per a pagar el mateix és d’un mes a comptar des de la data de la transmissió.\nPer tant, si compro un immoble per 100.000 euros, he de pagar 8.000 euros en concepte d’aquest impost. Com heu vist, es tracta d’una xifra important i, per tant, força susceptible de pacte entre les parts. És a dir, si les parts pacten escripturar la venda per 50.000 euros i pagar els 50.000 euros restants en negre, el comprador només ha de pagar el 8% sobre els 50.000 euros oficials, és a dir, acaba tributant 4.000 euros enlloc dels 8.000 euros que li tocarien. L’estalvi és evident i, per tant, aquesta fou una pràctica molt freqüent en els “meravellosos” anys de la bombolla . Cal remarcar, evidentment, que aquesta pràctica queda totalment al marge de la llei.\nValors mínims a declarar\nPer evitar aquest tipus de picaresques, a efectes pràctics la Generalitat marca un valor per sota del qual no és recomanable liquidar el referit impost. És a dir, es tracta d’una espècie de pacte no escrit entre contribuent i Agència Tributària de Catalunya segons el qual, en general, no es fan comprovacions per operacions declarades per sobre d’aquest valor.\nI us preguntareu: com s’obté aquest valor? Molt senzill: cal multiplicar el valor cadastral del bé transmès per un coeficient que periòdicament es publica en un llistat i que varia segons cada població. Si teniu curiositat sobre aquests coeficients multiplicadors, aquest és el link on apareixen totes les poblacions de Catalunya i els seus respectius coeficients: link als llistats\nProblemàtica arran de la crisi\nAbans de la crisi, era molt habitual que aquests valors mínims a declarar es trobessin per sota del valor acordat entre les parts. La problemàtica amb la qual es troba el nostre amic D.S., que és molt freqüent avui en dia, és que ha acordat amb la part venedora un valor inferior al valor mínim de comprovació. El que li han aconsellat és que escripturi la compravenda per aquest valor mínim per a no tenir problemes.\nAclariments i recomanacions\nBé, arribats a aquest punt, caldria dur a terme un aclariment que en el cas d’en D.S. és molt important. Una cosa és l’acord al qual hagin arribat lliurement les parts i l’altre és la liquidació de l’impost. El que aconsellen a en D.S. no té massa sentit, ja que si ell ha arribat a un acord amb la part venedora per adquirir el bé a un preu de X euros no pot comparèixer davant de notari i dir que adquireix el bé a un preu superior de Y euros (essent Y el valor mínim de comprovació). Naturalment, l’escriptura davant de notari s’ha de dur a terme pel valor real que lliurement han acordat les parts i que coincidirà amb el preu efectivament pagat.\nDit això, si que és recomanable que, malgrat haver realitzat la compravenda per X euros, es faci la liquidació de l’impost i es pagui el 8% sobre els Y euros. I per què? Doncs perquè si es liquida l’impost per X euros es tenen tots els números de patir una comprovació per part de l’Administració, liquidant la diferència no tributada amb possibles recàrrecs i interessos de demora.\nMalgrat el que he comentat al paràgraf anterior, només recomanaria liquidar l’impost sobre els X euros en cas que, per les característiques específiques del bé transmès, es pugui demostrar que el valor de mercat és realment de X euros. El cas típic és el d’un pis amb aluminosi. En aquest cas, es dóna una característica objectiva que fa que el valor de mercat de l’immoble afectat per aluminosi sigui molt inferior al d’un altre immoble de característiques similars a nivell de metres quadrats, ubicació, antiguitat, etc… Amb tot, cal tenir en compte que per a demostrar aquest tipus de situacions, sovint és necessària la intervenció d’un taxador i, per tant, també cal tenir en compte aquest cost.\nPels valors que en D.S. em comentava al seu e-mail, crec que no val la pena buscar embolics i resulta més recomanable liquidar l’impost sobre el valor de Y euros (el mínim a efectes de comprovació) i així evitar problemes. Tot i que, si en D.S. es veu amb cor de demostrar que el valor real de mercat és de X euros, endavant i a defensar-ho. (al despatx on treballo hem guanyat varis expedients d’aquest tipus).\nPer acabar, crec que un altre tema que em comentava en D.S. ha quedat també respòs, ja que queda clar que es pot escripturar per X euros. (simplement dir-te que per plusvàlua entenc que volies dir l’increment patrimonial que el venedor tindrà a la seva declaració de IRPF, ja que la plusvàlua municipal que també haurà de pagar el venedor no depèn en cap cas del valor escripturat).\nCom que és la primera vegada que responem de manera pública una consulta privada, ens agradaria molt que ens donéssiu el vostre feedback. Heu trobat el tema interessant o se us ha fet una mica pesat? Esperem els vostres comentaris.\nConeixes les nostres recomanacions?\n← CRAFTING BUSINESS STRATEGY (VIII)\nAtenuació de l’efecte boicot sobre els productes catalans →\nJoana permalink\toctubre 10, 2012 6:27 pm\tGràcies, ha set molt interessant! I la pregunta seria, és que no pensen les institucions corresponents revisar aquest coeficient i donar-li a aquest impost una base més real, veient les circumstàncies en què estem? Els preus de l’habitatge seguiran baixant així que el cas del vostre lector serà, i de fet ho és, d’allò més habitual.\nUna altra qüestió … A les Balears, passa també el mateix? Sabeu on es poden consultar aquests coeficients? Salut!\nRespon\tpepegins permalink*\toctubre 11, 2012 12:28 am\tEfectivament Joana, es tracta d’un cas cada vegada més freqüent. Dubto que ho rectifiquin, ja que suposaria disminuir la recaptació, cosa impensable avui en dia. Si es tracta d’una transacció de quantitat elevada, sempre podem sol·licitar l’informe d’un taxador independent per demostrar que el valor és el que s’està declarant.\nArreu d’Espanya, el concepte és el mateix, és a dir, el valor a declarar és el major de dos: l’efectivament declarat i el de mercat. Per establir el valor de mercat, en canvi, cada comunitat autònoma fixa els seus propis criteris, He fet transmissions a altres parts d’Espanya i a cada autonomia és un sistema diferent. Concretament a les Balears mai he tingut cap cas de transmissió d’immobles per a poder-te indicar quin és el mecanisme emprat allà.\nSi estàs pensant a fer una transacció allà, et recomano que et dirigeixis a la notaria que tingui jurisdicció a la zona de l’immoble i ells segur que et poden ampliar la informació.\nSi et podem ajudar en alguna cosa, serà un plaer.\nRespon\tJoana permalink\toctubre 11, 2012 10:14 am\tEl plaer ha estat meu. Moltíssimes gràcies pels teus cometaris. Joana\nRespon\tGERARD permalink\toctubre 16, 2012 1:28 pm\tBon dia,\nenhorabona per la web de consulta. La meva pregunta és:\n- i si la part venedora és una societat? i la part compradora un particular? tinc entès que el que ven va tributar un IVA i la part particular ha de tributar ITP (ja que és segons mà).\nÉs el cas d’un solar d’una societat que es vol traspassar a un particular. Per tan, si es ven aquest solar el particular ha de cmprar amb l’actual 21%IVA o bé el 8% de ITP?\nTambé, i si fos al reves? suposant que el que ven es particular (per tant serà 2a mà) i compra una societat, llavors serà ITP o IVA?\nRespon\tpepegins permalink*\toctubre 17, 2012 10:50 pm\tHola Gerard,\nEn el cas d’un terreny, com a norma general has de distingir entre terrenys edificables i terrenys no edificables.\nEls no edificables poden gaudir de l’exempció en IVA, mentre que els edificables no. La idea és que tot el procés de construcció d’un immoble tributi per iva una sola vegada.\nAquest aspecte està regulat en la llei de l’iva, concretament en el seu article 20 sobre exempcions en operacions interiors. Seguidament et transcric el que diu respecte l’exempció d’iva en els terrenys:\nEstaran exemptes les següents operacions:\nTambé comentar-te que en determinades ocasions pot resultar interessant renunciar a l’exempció de iva per tributar per ITP. És el cas en el qual el comprador tingui dret a deduir-se l’iva. En aquest cas, surt més a compte tributar per iva i recuperar el mateix que no pas tributar per ITP, ja que aquest cost és no recuperable.\nEspero haver-te ajudat a resoldre el teu dubte. Si no és així, fes-m’ho saber.\nRespon\tMiquel permalink\toctubre 19, 2013 11:27 am\tHola!\nreprenc aquest fil per un dubte que tinc sobre una notificació que m’acaba d’arribar de l’Agència Tributària de Catalunya. Us explico el cas:\nFa tres anys vaig comprar una plaça de pàrking per 12.500 € i vaig pagar l’impost de transmissions patrimonials corresponent. Aquests 12.500 € van ser el valor declarat i també el real (és a dir, cap pagament en negre). Ara, però, m’arriba una notificació on em diuen que consideren que el valor “comprovat” és de 18.000 € i, per tant, em volen cobrar la diferència en l’ITP i els recàrrecs corresponents.\nEntenc que m’”acusen” d’haver pagat en negre una part i no sé com actuar en aquest cas. Presentaré al·legacions, evidentment, però el que no sé és què puc dir (més enllà de que el que vaig declarar és cert). Se suposa que són ells els que haurien de demostrar-ho, no?\nRespon\tpepegins permalink*\toctubre 19, 2013 12:39 pm\tHola Miquel,\nEfectivament, aquest és el risc de fer operacions per sota del valor de referència a efectes de comprovació (és a dir, multiplicar el valor cadastral pel coeficient del municipi).\nNo és que t’acusin d’haver pagat en negre, sinó que la llei de l’ITP diu que s’ha de tributar pel més gran de dos valors:\na) El preu efectivament pagat\nb) El valor de mercat del bé transmès\nEn aquest sentit, la Generalitat defensa que, tot i que vares pagar 12.500 euros, el valor de mercat de la plaça de parking era de 18.000 euros i per això et demana que liquidis l’impost sobre el valor de mercat.\nAquests 18.000 euros no els poden plantejar alegrament, sinó que estan obligats a acompanyar l’expedient d’una valoració realitzada per una persona qualificada. Per tant, imagino que a l’escrit que t’han enviat hi ha adjunta una valoració signada per un tècnic. Si no fos així, tindries totes les de guanyar.\nEn cas que hi hagi la valoració, ja només tens tres possibles vies d’actuació:\na) No fer al·legacions i pagar el que et demanen.\nb) Argumentar que el parking en qüestió té algun element objectiu que el faci especialment de poc valor (com per exemple que és massa estret perquè hi càpiga un cotxe i només es poden aparcar motos) i que aquest element no ha estat tingut en compte en la valoració.\nc) Aportar una valoració duta a terme per un perit que demostri que el valor de mercat en el moment de la compra era de 12.500 euros. Entenc el teu “emprenyament”, però si et serveix de consol, pensa que vas comprar el parking a molt bon preu.\nRespon\tMiquel permalink\toctubre 19, 2013 3:02 pm\tHola de nou,\nen primer lloc gràcies per la resposta tan ràpida!\nEl dubte que ara tinc és en relació al mecanisme de valoració que han fet servir. Efectivament, adjunten una valoració signada per un pèrit. Aquest, considera que el valor de l’immoble és de 30.000 euros i li aplica un coeficient corrector del 0.60 per “circumstàncies especials que comportin gran depreciació econòmica” (la plaça fa 5m quadrats i crec que l’apliquen a places menors de 9m).\nNo acabo d’entendre perquè ho valoren així. Com dius la valoració es podria fer multiplicant el valor cadastral pel coeficient del municipi (el coeficient per Barcelona el 2010 era 2.90).\nEl valor cadastral de la plaça és 8.709 € i aplicant el coeficient del municipi i el corrector dóna per resultat 15.153 € (sí, més dels 12.500 que vam pagar…). A més, la plaça té un accés complicat (t’has d’ajupir per entrar al cotxe perquè està sota unes conduccions d’aire).\nNo sé si amb aquestes consideracions puc presentar al·legacions. I si ho faig, et sembla que puc presentar l’escrit afegint-hi fotos o millor demanar una taxació pericial contradictòria?\nEn fi, com dius és veritat que vam comprar la plaça a molt bon preu i potser no vaig pagar el ITP corresponent a preu de mercat però potser em demanen més del que seria correcte.\nRespon\tpepegins permalink*\toctubre 20, 2013 3:39 am\tHola Miquel,\nBé, el fet de multiplicar el valor cadastral pel coeficient de cada ciutat és el barem que fan servir per iniciar processos de comprovació, però on el que fan servir per a les valoracions posteriors. És més, normalment les valoracions posteriors estan per sobre d’aquest valor de referència, com ha estat el teu cas.\nPer les quantitats amb les quals t’estàs movent, no acabo de veure que et surti a compte encarregar a un perit una taxació del parking. Entre altres coses, perquè aquestes valoracions lògicament tenen el seu cost i, depèn de la resposta de l’Oficina Liquidadora, hauries d’assumir el cost d’una tercera valoració independent per desempatar.\nJo el que faria és presentar al·legacions argumentant que hi ha característiques del parking que no s’han tingut en compte en la valoració feta pel tècnic de la Generalitat. Per començar, ell no ha dut a terme la inspecció ocular del bé taxat, la qual cosa li treu molt valor a la taxació. Jo aportaria fotografies i altres documents que demostrin que el parking té elements objectius que fan que tingui un valor de mercat inferior a la mitjana de les places de parking de la zona.\nRespon\tMiquel permalink\toctubre 20, 2013 10:57 am\tSí, ja imaginava que no em sortiria a compte un pèrit. Presentaré al·legacions doncs, a veure com va. La veritat és que per les quantitats de que parlem és més una qüestió d’orgull que una altra cosa. En fi, ja t’aniré informant. Moltes gràcies pels consells!\nNÚMERO DE VISITES:\t78,887 visites


24 coses que totes les dones crescut necessiten al seu apartament | CAT.centerar.org\n24 coses que totes les dones crescut necessiten al seu apartament\nVostè ha estat fora de la universitat pel nombre d'anys i encara utilitza les tovalloles a la teva mare que van comprar per al dormitori? Vinga. Hi ha algunes coses tots els gal només necessita per sentir-se com un adult. Després de tot, si es pot executar tot un departament a la feina, es pot permetre el luxe d'invertir en una mica d'atenció a casa. Aquí hi ha 24 elements que ha de tenir al seu apartament.\nGrua i marquesina\n1. Fulles amb un alt nombre de fils. Això significa un mínim de 300. Setí de cotó Preferiblement. Ah, i li vam suggerir de renunciar a la rosa d'un color més unisex o patró.\n2. Un bed.Sleep adulta és important, com realment important. Així que no escatima en un matalàs de merda. Dues paraules: viscoelàstics. És una inversió necessària.\n3. Els mobles que no és particleboard.We encanta IKEA tant com la propera persona fa, però és hora de deixar de banda en efectiu per una mica de fusta sòlida.\n4. A space.You treball dedicat podrien no tenir una habitació lliure per al seu ús com una oficina de ple dret a casa, però almenys establir una taula adequada per al seu ordinador i els papers. La taula de cafè no compta.\n5. Un arxivador de documents importants. No es preocupi: pot ser valent.\n6. Obra emmarcada. Sayonara, parets de l'apartament nues. Puja art, triar un disseny d'estructura i tenen una foto o un quadre emmarcat lliurat a la seva porta.\n7. Papereria real que no és de Walgreens. Anar a Lavish a Hayes Valley i proveir-se de targetes de Rifle Paper Co en aquest moment.\n8. Un kit d'eines de gran noia. Estem parlant d'un martell, clau anglesa i dos tornavisos, com a mínim. Segur que ha de deixar de dependre de cada home en la seva vida per ajudar amb el manteniment de la llar.\n9. Candles.Throw sofisticat de distància tots aquells Yankee espelmes i malbaratar en almenys una aroma DIPTYQUE fantasia. Digui a si mateix que és per al kit de terratrèmol per disminuir qualsevol culpa.\n10. Una llanterna. A causa de que només es cremen espelmes durant tantes hores. Només assegureu-vos que les bateries són d'aquesta dècada.\n11. Un equip d'emergència terratrèmol. OK, les seves veles de luxe i la llanterna són agradables, però segur de tindre altres elements essencials com l'aigua (un galó per persona per dia, almenys un subministrament de tres dies), aliments enllaunats i entrepans, diners en efectiu i un ganivet. Obtenir la llista completa aquí.\n12. Cristalleria adequada. No ha de ser molt car, però segur de tindre suficient per servir a sis persones de la seva elecció de vi negre, vi blanc o xampany.\n13. Una ampolla de vi negre, una ampolla de vi blanc i xampany. Per posar en gots dit.\n14. Tovallons real. Les tovalloles de paper no es talli quan s'allotgen els sopars. Si no de tela, almenys aconseguir alguns de paper imprès amb encant.\n15. Un buit real. Vostè serà molt més propensos a mantenir tot en la seva vida neta si vostè no ha de recollir una escombra i un recollidor.\n16. Tovalloles a joc que no són de la universitat. Ens encanta aquests de Anthropologie. Assegureu-vos de comprar un joc extra o dos per als hostes.\n17. Un èmbol. Perquè mai se sap quan el vàter pot fer còpies de seguretat.\n18. Un raspall de bany. Anem a mantenir les coses netes, la gent.\n19. Penjadors Niça, preferentment de fusta o tela. I definitivament no els de la seva tintoreria!\n20. Un vestit molt elegant spa. Alguna cosa com això. No es pot obrir la porta o impressionar a la seva parella en aquest ras cosa de tela de tovallola vella.\n21. Una cosa viu. No estem parlant de nens o mascotes. Cada casa necessita una mica de verd.\n22. Un kit de costura. Sí, això significa que necessita per aprendre a cosir un botó.\n23. Un vapor de la roba. Val la pena cada cèntim. I molt menys tediós de treure el ferro vell.\n24. Un capçal de dutxa de luxe. Els punts de bonificació per a un que utilitza menys de dobles waterand com una experiència de spa.\nLa guia de la guàrdia galana per netejar la casa abans de les vacances\n5 maneres de fer que la seva llar sigui millor sense espelmes perfumades\nQuè és una micro-mansió i he de viure en un?\n5 costos de casament realment hauríeu de desfer-se\n27 banys sorprenents increïbles\nLanatomia duna cuina: com mantenir-se organitzat\nLes primeres cinc coses que cada nova núvia ha de fer\n5 maneres de no haver dutilitzar mai un ferro de nou


Neix 'Les Contrabandistes', fruit de la unió de cerveseres cooperatives i promotores culturals | Reusdigital.cat diari de Reus. Notícies i actualitat del Camp de Tarragona\nJúpiter, del Pont d'Armentera, és una de les cerveseres que participa en aquest projecte que dóna servei des de l'economia solidària a festivals i altres esdeveniments\n06 de Novembre de 2020, per 'Infocamp'/ GDDCT\nMandi Domingo, Quiònia Pujol i Àlex Pujols brindant després de la presentació de Les Contrabandistes d'aquest dijous a Can Batlló\nEl recinte de Can Batlló, a Barcelona, ha acollit aquest dijous la presentació de Les Contrabandistes. Aquesta nova cooperativa neix amb l'objectiu de servir de cervesa i infraestructura (barres, tiradors i neveres) a festivals i esdeveniments culturals i socials. I dotant-los amb cervesa cooperativa i artesana i, així, aconseguir eliminar la dependència de les grans marques que tenen actualment aquests espais.\nLes Contrabandistes és fruit de la unió de dues necessitats a les quals dóna resposta. Per una part, la de les petites cerveseres cooperatives del territori català, que uneixen esforços, coneixements i aprenentatges per dotar-se d'unes infraestructures i oferir uns serveis als quals difícilment podrien accedir per separat. Tal com ha explicat en la presentació Mandi Domingo, de Les Contrabandistes, fa anys diverses cooperatives artesanes ja van començar a treballar juntes amb l'objectiu "de no competir, sinó cooperar, per arribar on per separat els seria molt difícil d'arribar".\nEn paral·lel, altres entitats de l'economia solidària, com la Fundació Esperanzah o les cooperatives Cal Cases, Frescoop, Txarango o Dies d'agost, unien esforços a finals de 2019 i, a través del Programa Singulars impulsat pel Departament de Treball de la Generalitat, començaven a bastir el projecte que, unit al de les cerveseres cooperatives, ha donat com a resultat Les Contrabandistes. "Les dues necessitats es troben i s'uneixen", ha dit Domingo, i amb les cerveseres i les promotores culturals treballant juntes, aconseguir que "hi hagi una incoherència menys en els seus esdeveniments".\nJúpiter, del Pont d'Armentera, una de les cerveseres participants\nQuiònia Pujol, de la granja cervesera Lo Vilot, d'Almacelles, ha parlat en la presentació en nom de les sis cerveseres que participen ara mateix en el projecte: Capfoguer, de Santa Coloma de Gramenet; Cornèlia, de Cornellà de Llobregat; Rosa de Foc, de Vallbona d'Anoia; La Bordeta, de Barcelona; Júpiter, del Pont d'Armentera, i l'esmentada Lo Vilot, d'Almacelles. Totes elles són cooperativa i tenen fàbrica o obrador de cervesa artesana. Pujol ha reiterat que "ens unim per ser més fortes" i poder servir a un tipus d'esdeveniments que per separat no ho podrien fer.\nLes Contrabandistes també té la seva cervesa pròpia, Tribu, elaborada a partir d'una recepta elaborada per a l'ocasió per les sis cerveseres i que, en paraules de Quiònia Pujol, "tal com el seu nom indica, està concebuda per agradar a tota mena de públics". Tribu està feta amb ingredients locals, de proximitat i km 0, amb matèria primera produïda i transformada per una de les cerveseres que participen en el projecte. Amb tot, més enllà de Tribu, també oferiran les cerveses que ja elaboren actualment. Entre totes sis, abasten més de 20 estils o varietats de cervesa diferent.\nQuiònia Pujol ha reconegut que Les Contrabandistes neix en un moment que no semblaria el més propici, amb els grans esdeveniments musicals suspesos o ajornats a causa de la Covid-19. Sí, però, que després d'uns mesos de treball sense fer-lo públic, ara s'ha optat per explicar el projecte i acabar-lo de posar en marxa. Precisament, en opinió de Pujol, el moment actual ha fet que s'incrementés la consciència per un consum diferent, per un producte que prima la qualitat i la proximitat, així com aspectes socials i de major sostenibilitat amb el territori i les persones que hi treballen. I així com en alguns sectors aquest canvi ha avançat molt en els últims anys, en el de la cervesa consideren que encara no s'ha acabat de fer el tomb. "Encara és molt fàcil trobar neveres amb molts productes frescos i de proximitat al costat d'una cervesa industrial d'una gran marca", ha afegit.\nAmb bars i restaurants tancats, els esdeveniments culturals aturats i les fàbriques de cervesa artesana funcionant a mig gas, es plantegen Les Contrabandistes com "un projecte de resistència davant la situació actual". I amb l'ànim de donar sortida a totes les necessitats detectades, de moment s'ha optat per oferir el servei de barres i de cervesa, però també a curt termini la imminent obertura d'una botiga al barri de Gràcia de Barcelona, al número 2 del carrer Siracusa, fent cruïlla amb el del Torrent de l'Olla. "Volem que sigui un punt de trobada de la cultura cervesera artesana, però també d'informació del projecte i, és clar, de venda de les cerveses dels sis productes de Les Contrabandistes", ha especificat Pujol.\nLa presentació també ha comptat amb la participació d'Àlex Pujols, que ha parlat en nom de Txarango i el Festival Clownia. Pujols ha recordat com fa un any i mig es van plantejar el que havia de ser la seva última gira, programada inicialment per començar el 12 de juny passat, i actualment suspesa a causa de la Covid-19. Ha explicat que "després de 10 anys en el sector musical, ens havíem trobat amb moltes contradiccions, i ens havíem imaginat una gira on ens sentíssim còmodes". Per això s'havien acompanyat de diversos projectes de l'economia solidària, des de gastronòmics a, per exemple, uns lavabos secs que es reaprofitarien per a un projecte de permacultura.\nUna de les apostes fortes de la gira de Txarango, però, era comptar amb Les Contrabandistes per dotar-se de la infraestructura de barres i begudes, entre elles la cervesa, amb Tribu com a estrella de tot plegat. Les Contrabandistes, però, naixia amb voluntat d'anar molt més enllà de la gira de Txarango, on havia de donar servei a un públic format per prop de 100.000 persones. Les Contrabandistes neix per eliminar la dependència de grans marques que tenen actualment, no només festivals i festes majors, sinó fins i tot algunes festes alternatives. És a aquest tipus d'espais als quals s'adreça la nova cooperativa.\nSegons Pujols, Txarango s'ha implicat de ple en el projecte de Les Contrabandistes, de la qual són un dels socis fundadors, "trencant la lògica capitalista de client i proveïdor, per responsabilitzar-nos amb el projecte, però també pel suport mutu entre cerveses i esdeveniments que representa". En aquest sentit, Txarango convida a altres promotors musicals a interessar-se per conèixer els serveis de Les Contrabandistes i fer-se'n socis. "Tant de bo els nous grups que vinguin darrere nostre puguin trobar aquest tipus de projectes alternatius i no els que nosaltres ens vam trobar", ha acabat dient Pujols.\nCoincidint amb la presentació a Can Batlló també ha entrat en funcionament la pàgina web de Les Contrabandistes: www.lescontrabandistes.cat


L'Home dels Nassos Barcelona - Menja't Barcelona | Blog gastronòmic\nInicio > Restaurant > L’Home dels Nassos Barcelona\nRestaurant 10/06/2017 07/19/2020\nL’Home dels Nassos Barcelona\nObre les portes a Barcelona L’Home dels Nassos, un restaurant amb una proposta diferent, però diferent de veritat; un restaurant d’aquells que busques en una ocasió especial, quan vols sorprendre algú o simplement fer-te un bon homenatge.\nEn Robert i la Georgina ja havien obert el seu primer restaurant a Tarragona, un petit local on cabien poc més de 12 persones, amb una proposta gastronòmica original, que havia anat evolucionant durant 7 anys.\nFinalment, van tancar les portes del Carrer Merceria per traslladar-se a Barcelona, i ho fan amb força, amb una tècnica més que millorada, amb plats peculiars i diferents, que recorden les receptes tradicionals, però amb una estètica i tocs molt originals. Als fogons s’hi dediquen els dos preparant els plats de cada torn. Però durant el sopar trobareu, generalment, a la Georgina a la cuina i el Robert servint les taules; amb un de sol n’hi ha prou per aquest local també amb pocs comensals. Totalment recomanable reservar.\nLes taules, blanques i lluentes, són com un llenç preparat per començar a crear obres d’art gastronòmiques. Durant el sopar, en Robert anirà col·locant tots els plats en l’ordre i harmonia perfecte, com el pintor que esbossa un quadre des de zero. Els comensals, amb les eines proporcionades, podran interactuar amb les creacions fins a acabar degustant-les. I sí, heu llegit bé, eines. Perquè amb uns coberts normals, no n’hi hauria prou per menjar tranquil·lament aquest menú.\nCompten amb 3 menús diferents: Nit i dia amb alegria (25€, pels migdies), Vol a Contravent (39€) i Vol sense motor (59€). Els seus menús s’estructuren en diferents escenaris, cadascun integrat per diversos plats que creen una experiència única, acompanyada d’un petit text amagat entre les eines de la taula.\nEl Vol sense motor, compta amb 4 escenaris i 12 plats diferents. Es comença amb la Brisa, un conjunt de 4 plats, en format aperitiu que et permeten obrir boca i prepar-te per la bogeria que ve. Les degustacions són: les Perles a la deriva, els Nenúfars marins, el Naixement de les postres de músic i els Cràckers de corall. Cal menjar-los en aquest ordre i amb les mans; i ens permetreu que no en desvetllem més detalls, volem que ho tasteu de primera mà.\nSe segueix amb l’Aire, un conjunt de tres creacions una mica més contundents o mode d’entrant. El peix és present en els tres plats: la Crema catalana per portar la contrària; la Paella de gamba vermella vermella, moment en què arriba us faran figa les cames; i la Sípia que pensava que era un peix llanterna. Amb aquest escenari us trobareu estris com una mà de morter i algunes instruccions per poder degustar plenament tots els plats…\nEl tercer escenari és el Vent i es divideix en dues escenes: la Sopa de pedres que és un plat que us picarà com a mínim la curiositat, i l’Hort urbà per carnívors. Uns plats principals originals, on ressalta la bona qualitat del producte i unes mans a la cuina excel·lents.\nI arriba l’hora de les postres amb la Tempesta. Un moment ple de records de la infància, amb Filipinos casolans inclosos (Berenar a base de Filipinos, de maduixa), la Trufa vasodilatadora (fent honor a la presentació) i la Bella dorment, una poma especial que posa un punt final digestiu a un festival.\nSorprén també la carta de vins. Per fi un restaurant a Barcelona on es poden tastar cosetes una mica especials i sense preus elevats. Un espai gastronòmic que no té la mateixa carta de vins que el 90% de restaurants de la ciutat. I, el que l’acaba de fer més especial, és la inclusió d’algun vi sense D.O. Nosaltres ens vam decantar per un Mas de Mora del 2013, un negre D.O. Costers del Segre ecològic, molt rodó de sabors i amb un final llarg; al fer encara una mica de calor, no volíem un vi excessivament contundent.\nL’Home dels Nassos és, per nosaltres, un restaurant de visita completament obligada a Barcelona. La seva proposta és única, potser un pèl excèntrica o atrevida, però que no us faci por; tots els escenaris tenen gustos que us tornaran a records (gastronòmics) coneguts, però que us sorprendran amb la presentació exuberant i combinacions que no us hauríeu plantejat.\nSi hi aneu, voldrem saber que us ha semblat.\nDirecció: C/de Melcior de Palau, 62, 08028, Barcelona\nTelèfon: +34 633197667\nPreu: Menú de 59€ o de 39€\nImportant! No accepten targetes.\nPublicación AnteriorSankt Paulí Enoburger Granollers\nPublicación SiguienteCafe & Tapas Barcelona\nSant Remy, cuina mediterrània exclussiva\nPescadea | Calendari Advent Menja’t BCN 2020\nSalgot 1928 | Calendari Advent Menja’t BCN 2020\n04/13/2018 en 1:24 pm\nCrec que tens un error amb el preu del menu mes car…es de 47€ y no de 59€…\n04/13/2018 en 1:42 pm\nEn el moment que vam anar el menúera de 59€, podria ser que l’haguessin reduït; al juny farà any!\nGràcies per avisar-nos, ho revisem amb el restaurant i si cal ho canviem.


BIOPLAT presenta el seu informe “Pèl·lets de biomassa a Espanya” – Associació Forestal de les Comarques de Tarragona\nBIOPLAT presenta el seu informe “Pèl·lets de biomassa a Espanya”\nL’informe de BIOPLAT Pèl·lets de biomassa a Espanya s’ha editat fonamentalment per l’interès mostrat per ciutadans anònims en conèixer més sobre l’energia tèrmica generada a partir de biomasses i de les possibilitats que ofereixen els pèl·lets de biomassa amb aquesta finalitat. L’ús de biomassa per generar calefacció i aigua calenta sanitària s’està estenent al nostre país, i a causa d’això cada vegada és major el nombre d’interessats en descobrir més sobre les possibilitats que ofereix aquesta font d’energia renovable, que presenta uns beneficis mediambientals i socioeconòmics que la converteixen en una opció energètica molt atractiva.\nDocument: Pèl·lets de biomassa a Espanya\nEn l’informe s’explica el paper que juga la biomassa dins del mix energètic nacional, l’importantíssim potencial de recurs biomàssic amb què compta Espanya, en què consisteix densificar biomassa i els avantatges que presenten les biomasses pel·letitzades -fonamentalment quant al seu transport, maneig i emmagatzematge-, les característiques fisicoquímiques amb què han de comptar els pèl·lets per tenir una òptima qualitat, la situació actual i perspectives del mercat nacional de pèl·lets i els programes d’ajuts públics per fomentar la implementació de la biomassa tèrmica vigents actualment al nostre país. Així mateix, inclou un annex que conté el primer inventari de plantes de producció de pèl·lets existents actualment a Espanya.\nA més de presentar públicament l’informe, a la jornada hi han intervingut membres destacats tant de les administracions relacionades amb el sector espanyol de la biomassa, com de la pròpia comunitat biomàssica espanyola. Ha estat inaugurada pel director de l’INIA, que en el seu discurs ha destacat les àmplies possibilitats de desenvolupament del sector de la biomassa i ha exposat les múltiples bondats d’aquesta font d’energia renovable, i des del Ministeri d’Economia i Competitivitat s’han presentat les línies mestres i objectius de l’Estratègia Espanyola de Ciència, Tecnologia i Innovació i el Pla Estatal d’Investigació Científica Tècnica i d’Innovació. A continuació han intervingut des del Ministeri de Foment i l’IDAE, exposant la normativa sobre edificació i climatització d’habitatges que ha estat aprovada recentment i els programes d’estímul per al sector de la biomassa tèrmica disponibles actualment. S’han compartit experiències valuoses per part de la Fundació Asturiana de l’Energia –FAEN– i de l’empresa DALKIA Espanya, i s’ha clausurat la jornada amb l’estratègica visió que la patronal de fabricants de pèl·lets –APROPELLETS– té sobre el sector.\nLes conclusions que ha llançat la jornada deixen palesa la importància que la biomassa està adquirint en l’àmbit de la climatització d’habitatges i en el sector industrial i terciari, on cada vegada és més comú la seva integració. El cost tant competitiu i estable amb què compta aquesta matèria primera sumat a la disponibilitat de recurs biomàssic amb què compta Espanya la converteixen en una opció energètica segura i viable. I els importants beneficis econòmics i mediambientals associats al seu desenvolupament (valorització de residus, prevenció d’incendis, evitació d’emissions i generació intensiva de feina especialment en el medi rural) la converteixen en una valuosa alternativa de creixement per a Espanya.\n← Convocatòria de subvencions per a la contractació d’assegurances forestals\nEl CTFC impulsa la marca de garantia DBOSQ per assegurar la qualitat de l’estella →


La Generalitat preveu inversions de 26,26 milions a les Terres de l'Ebre en els pressupostos de 2016 | Diari de Tarragona\nLa Generalitat preveu inversions de 26,26 milions a les Terres de l'Ebre en els pressupostos de 2016\nL'edifici de les delegacions al nucli antic de Tortosa, els CAP d'Amposta i Roquetes o el deute per l'Hospital de Móra d'Ebre, tornen a endur-se les partides més grans\n24 de Mayo de 2016 - 16:10 hs\nEl vicepresident i conseller d'Economia, Oriol Junqueras, reunit per presentar els pressupostos del 2016 amb tots els grups parlamentaris, menys la CUP. Foto: ACN\nLa inversió prevista per la Generalitat en els pressupostos de 2016 a les Terres de l'Ebre ascendeix als 26,26 milions d'euros. –un 4% del total de Catalunya- Una xifra superior als 17,25 milions d'euros inicialment aprovats pel passat 2015 que, posteriorment, el Govern va elevar fins els 24,5 incloent partides com el regadiu de la Terra Alta, el manteniment de la navegabilitat o els tractaments contra insectes. Bona part de les principals actuacions incloses en l'annex d'"inversions reals" territorialitzat d'aquest 2016 ja figuraven, precisament, en els comptes de l'anterior exercici: es tracta de la construcció de l'edifici de les delegacions de la Generalitat al nucli antic de Tortosa, amb 5,83 milions d'euros; la construcció del nou CAP d'Amposta, amb 2,48 milions d'euros, o la construcció també del CAP de Roquetes i la base comarcal del Servei d'Emergències Mèdiques, 2 milions d'euros. Addicionalment, el Govern ha previst destinar 2,51 milions a la constitució del cens emfitèutic –una fórmula de pagament ajornada que no es comptabilitza com a deute convencional- de l'edifici de l'Hospital de Móra d'Ebre, així com 747.000 euros per a les obres de la segona fase de l'ampliació d'aquest centre.\nPer comarques, el Baix Ebre és la que rebrà una major dotació per a inversions territorialitzades, concretament 13,54 milions d'euros. A banda de les obres de l'edifici de les delegacions i el CAP de Roquetes ja esmentades, els comptes de la Generalitat preveuen 987.000 euros per a les obres de drenatge del pas inferior de la C-12 per l'antic pont del ferrocarril –incloent les expropiacions-, a Tortosa. També disposarà de dotació, en aquest cas gairebé 517.000 euros, la redacció del projecte, direcció d'obra i construcció d'un ascensor per a peixos a l'assut de Xerta. A l'Ametlla de Mar, es destinaran 516.000 euros a millores dels col·lectors en alta de l'Ametlla de Mar, a través de l'Agència Catalana de l'Aigua (ACA). Al mateix municipi, també es preveuen 406.000 euros per finançar les obres de la recentment estrenada comissaria dels Mossos d'Esquadra. Entre els capítols destacats, figura també les obres del mur de reparació de la muralla al recinte de l'Hospital Verge de la Cinta de Tortosa, amb 315.000 euros.\nAmb 5,05 milions d'euros previstos, i al marge del centre de salut d'Amposta –que s'enduu gairebé la meitat de la dotació-, figuren les obres de condicionament, ja en marxa, de la carretera T-350, entre Masdenverge i Santa Bàrbara , amb 607.000 euros en total. Ports de la Generalitat té prevista la urbanització de la zona de Ponent i Ribera del port de Sant Carles de la Ràpita, amb 200.000 euros, que també disposarà de 100.000 euros per a l'adequació de la zona de Llevant i la mateixa xifra per a la millora d'eficiència energètica, entre d'altres inversions; també 100.000 euros per a la nova passarel·la de xàrters al port de les Cases d'Alcanar. A Sant Jaume d'Enveja, l'Incasòl preveu destinar 1000.000 euros a les obres de restauració de l'hàbitat a la zona del Violí, dins del programa europeu Life Delta-Lagoon.\nAquest 2016, però, per volum total d'inversió comarcalitzada, la Ribera d'Ebre serà la segona comarca de les Terres de l'Ebre, amb 6,94 milions d'euros. Deixant al marge l'amortització del deute i les inversions previstes a l'Hospital Comarcal de Móra d'Ebre, els comptes de la Generalitat preveuen 749.000 euros per a la construcció de la captació Ull de l'Asmà a Garcia. L'Incasòl, a més, projecta al mateix municipi la subestació de l'Aubals amb 428.000 euros. A Móra d'Ebre, a més, el mateix organisme preveu invertir 429.000 euros en la reforma de les piscines municipals descobertes, en tres fases diferents.\nPer últim, a la Terra Alta la inversió total prevista arriba als 734.000 euros. L'actuació més voluminosa en aquest àmbit correspon a la tercera fase de l'adequació de l'entorn de l'església de Sant Joan Baptista d'Horta de Sant Joan, amb 100.000 euros. El Consorci Memorial de la Batalla de l'Ebre (Comebe) té assignats 29.5000 euros per inversions en processadors de dades.\nEn matèria viària general, l'adequació dels sistemes de contenció de vehicles de la carretera C-12 al seu pas per les comarques del Baix Ebre i la Ribera d'Ebre té assignats 1,89 milions d'euros.\nLa Costa Daurada i Terres de l'Ebre desembarca a FITUR


Demanen una passarel·la per a vianants sobre l'autovia A-2, entre el Palau d'Anglesola i Mollerussa\nEl cost aproximat de la passarel·la és d'un milió d'euros, que els municipis esperen poder finançar amb els ajuts europeus Next Generation EU\nmollerussa autovia palau anglesola el passarel\nPunt aproximat d'accés de la Via Verda al terme del Palau d'Anglesola\nEls Ajuntaments del Palau d’Anglesola i Mollerussa han unit esforços per aconseguir una passarel·la que faci possible que vianants i ciclistes puguin franquejar l’autovia A-2 entre els dos termes municipals, i donar continuïtat a la Via Verda d’ambdós municipis.\nEls respectius alcaldes, Francesc Balcells, i Marc Solsona ja han mantingut diverses reunions amb el representant del Ministerio de Transportes responsable de carreteres, Vicente Vilanova. El tècnic espanyol ha finançat amb 15.000 euros un primer document d’avantprojecte que els Ajuntaments ja han encarregat.\nSegons ha explicat Balcells, el calendari de l’actuació preveu que l’encàrrec presenti tres propostes. Se seleccionarà el plantejament més adient que s’haurà de transformar en projecte executiu al llarg del 2022, aquest document valorat en 50.000 euros està previst que el financi el Govern de l'Estat.. El projecte preveu un pas elevat a cinc metres de l’A-2 i d’una longitud que rondarà els 70 metres. En el terme de Mollerussa l’accés se situarà en la banqueta del Canal entre les naus de Nufri, i en el Palau estarà situada pròxima a la rotonda de l’entrada del municipi.\nUn cop redactat el projecte executiu, els municipis hauran de buscar el finançament necessari per aconseguir prop d’1 milió d’euros del pressupost de l’obra.


Dies de carretera: Diversos Artistes - Com Un Huracà: Versionant A Neil Young (1996)\nDiversos Artistes - Com Un Huracà: Versionant A Neil Young (1996)\nM'agraden els discs de versions. Normalment, serveixen per a poder descobrir nous grups que versionen el teu grup preferit. Però també es pot donar la situació inversa, que gràcies a la versió que fa el grup que admires d'un fins ara desconegut, acabis descobrint un músic que et sacseja musicalment. I això darrer és el que em va passar a jo amb aquest disc, fent el meu primer pas dins l’increïble univers Neil Young. I es que descobrir la música d'en Neil, és de les millors coses que m'ha passat darrerament.\nL'any 1996 la flor i la nata del rock en català és reunien per fer un disc d'homenatge a en Neil Young. Però esteim xerrant d'un any 96 en que l'onada del rock català de principis de dècada ja s'havia desfet. Sopa de Cabra encara no s'havien refet de la batacada de Mundo Infierno dos anys abans. Les composicions de Sau ja no emocionaven com en els seus inicis, Els Pets encara lis faltava un any per compondre la bomba que va ser Bon Dia i Lax n Busto encara havia de recórrer un llarg camí fins a l'èxit de Llença't. És a dir, que mos trobam amb disc enregistrat entre els dos booms del rock en català, però així i tot, amb unes versions molt bones.\nEls Pets encara rockejaven de valent, convertint Campainger en un candidat frustrat a la Generalitat de Catalunya durant l'hegemonia Pujol. Lax n' Busto també es posen durs per donar forma a Hey, Hey, Mai, Mai!. Whiskyn's juguen amb la lletra de Over and Over per explicar la història d'un home de món. Gossos, encara acústics, entreguen una excel·lent Human Highway i Ossifar, banda còmica per excel·lència, es posen seriosos per executar una un deliciós Heart Of Gold rebatejat com a Un Poc d'Amor. En Pep Sala i en Carles Sabater s'enamoren de la noia de canyella a Cinamon Girl, i Sopa de Cabra broden una gran Rocking On The Free World. En Joan Bibiloni completa la quota mallorquina a Only Love Can Break Your Heart i en Marc Grau, ex-Ultimo de la Fila i integrant en aquella època dels Pets, es despenja a la cançó final amb una Like A Hurricane acústica.\nEn definitiva, lo bo i millor des Països Catalans retien homenatge al gran Neil. Si sou del rock català, una gran manera d'introduir-vos dins l'obra d'en Neil Young. I en cas invers, una bona manera de descobrir les grans bandes de ca nostra. En el meu cas, va ser l'inici de caure rendit a discassos com Ragged Glory o Eveybody Knows This Is Nowhere!\nSopa de Cabra: Resistint en el món lliure\nEls Pets: Candidat\nPublicat per djxesc a 16:35\nEtiquetes de comentaris: Els Pets, Gossos, Joan Bibiloni, Lax n Busto, Neil Young, Ossifar, Sau, Sopa de Cabra, Whiskyn's\nmanel 23 d’abril de 2012 a les 15:50\nDesconeixia la existencia de aquest compacte. No soc molt del rock català però intentare fer-me amb ell per la curiositat de escoltar aquestes versions. Salut!\ndjxesc 28 d’abril de 2012 a les 22:39\nAquest CD són d'aquests descobriments via Spotify. Segur que t'agradaran les versions!\nCarlos 29 de gener de 2014 a les 10:09\nMuy buenos grupos para un solvente homenaje a caballo loco. A descubrir. Saludos\nDiversos Artistes - Com Un Huracà: Versionant A Ne...


Coixinera impermeable - BDermofresh MED\nLa coixinera de BDermofresh® Med és una funda de coixí molt confortable i 100 % impermeable: està pensada per dormir-hi directament al damunt i a la vegada protegeix el coixí de forma totalment eficaç. És transpirable, termoreguladora i bielàstica, i actua com a barrera antiàcars. És també un inhibidor natural i permanent del creixement de bacteris.\nCompta amb un sistema de tancament amb cremallera amb un sistema exclusiu d’efecte antiglobus.\nIdeal per a problemes de sudoració, al·lèrgies respiratòries i cutànies i pells sensibles.\nPer a al·lèrgies cutànies i pells sensibles: coixinera certificada com a excel·lent tolerància dermatològica, testada clínicament.\nTeixit de tacte molt suau que té una gran capacitat d’absorció i dissipació de la humitat, la qual cosa evita que l’usuari estigui en contacte amb una superfície humida i rugosa.\nPer a sudoració: el nostre producte és un termoregulador natural i compta amb una membrana transpirable que ajuda a una millor transpiració de la pell.\nPer a al·lèrgies respiratòries: la membrana d’aquesta coixinera actua com a barrera antiàcars i el teixit TENCEL™ SMARTCEL™ sensitive inhibeix el creixement de bacteris, amb la qual cosa s’aconsegueix un producte perfecte per al descans d’aquelles persones amb problemes respiratoris.\nImpermeable: els líquids no traspassen i el coixí queda aïllat. Ideal per a incontinències nocturnes i per problemes d’al·lèrgies.\nBielàstic: s’adapta perfectament al coixí i als moviments corporals i no fa arrugues. Molt fàcil de manipular i de posar i treure del coixí.\nEfecte cosmètic: l’òxid de zinc incorporat de forma permanent al teixit té propietats que ajuden a la regeneració de les cèl·lules de la pell.\nEfecte Inhibidor de males olors. L’òxid de zinc evita el creixement de fongs i bacteris causants de males olors. Aquest producte té una excel.lent tolerància dermatològica (certificat Dermetest).\nEl teixit és de fibra de TENCEL™ SMARTCEL™ sensitive: d’origen 100 % natural que prové de l’arbre d’eucaliptus. És el material tèxtil més idoni per al descans, ja que és molt suau, té una gran capacitat de gestió de la humitat (asseca molt més ràpid que altres fibres) i és molt resistent.\nHem desenvolupat una coixinera única amb un teixit amb propietats cosmètiques i reductor de males olors gràcies a la inclusió d’òxid de zinc (ZnO) a les fibres.\nTotes aquestes propietats són permanents i no es perden en els rentats.\nEl teixit està laminat a una membrana tècnica de poliuretà impermeable, transpirable i bielàstica mitjançant un sistema de mil punts.\nLa membrana actua com una segona pell, no deixa passar els líquids i transpira. La seva bielasticitat i finor la fan del tot imperceptible i silenciosa.\nLa nostra gamma de productes està classificada com a classe I, la més exigent. Aquesta classificació garanteix la seguretat en cas de contacte intens amb la pell i per a pells amb major sensitivitat (nadons, pell atòpica, èczema, etc.).


Societat Catalana de Geografia : miscel·lània : Del cicle dhomenatge a lobra dEliseu Reclus\nLa trajectòria vital i intel·lectual d'Élisée Reclus va travessar gairebé tot el segle XIX: des de 1830, any en què va néixer a Sainte-Foy-La-Grande, al sud-oest de França, fins a 1905, any de la seva mort a Bèlgica.\nLa seva vida i la seva obra es van desenvolupar a contracorrent de les modes i el poder instituït. Així, la seva obra com a geògraf va haver de desenvolupar-se fora de l'àmbit universitari francès. Reclus va esdevenir, juntament amb el seu amic i també geògraf Piotr Kropotkin, un dels teòrics més rellevants del moviment anarquista de finals del segle XIX i començaments del XX. I, com a tal, crític tant del poder instituït de l'Estat com de l'explotació social del capitalisme.\nLa seva obra escrita, ingent, monumental, reflecteix perfectament la seva evolució personal. L'amor i l'admiració apassionada per la natura, el van dur a dedicar la seva primera gran obra a la geografia física, La Terre, (1868 – 1869). A la seva segona gran obra, La Nouvelle Géographie Universelle (1875-1893), el seu amor fraternal pels éssers humans desplaçarà el seu interès inicial per la geografia física cap a la geografia social. No endebades aquesta obra porta com a subtítol La Terre et les Hommes. La seva darrera obra, L 'Homme et la Terre (1905), tanca el cercle i posa l'ésser humà per davant de la geografia. Aquesta obra cabdal de la geografia contemporània constitueix la seva aportació més personal, fonent-se en un tot harmònic les seves concepcions com a pensador llibertari i com a geògraf evolucionista.\nMalgrat aquesta ingent obra, la seva influencia no ha estat la mateixa en un camp i en l'altre. Apartat des de sempre de la geografia institucional, després de la seva mort la seva obra de geògraf caigué en l'oblit i no va ser recuperada per la geografia universitària fins a la dècada de 1970 per geògrafs francesos i anglosaxons.\nEn canvi, la seva influencia com a anarquista mai ha estat oblidada del tot, en particular en el món llibertari espanyol i català. Les seves obres van ser publicades en forma de llibres, premsa obrera i publicacions periòdiques diverses fins a l'acabament de la Guerra Civil.\namb Ma. Dolors Garcia\nEduard Masjuan sota\nl'esguard d'E. Reclus\nNadal Piqué, Francesc (2005): "Del cicle d’homenatge a l’obra d’Elisée Reclus. Introducció al cicle i notícia de les conferències a la Societat Catalana de Geografia, SCG (novembre de 2005)". Obrador Obert. El butlletí digital de la SCG, http://scg.iec.cat/Scg9/Scg90/S93421.htm\nEn el centenari de la seva mort i com a homenatge a la seva obra geogràfica, la Societat Catalana de Geografia, la Institució Milà i Fontanals del CSIC, la Residència d'Investigadors del CSIC i l'Ateneu Enciclopèdic Popular organitzà un petit cicle de conferencies amb les persones i temàtiques següents:\nDimecres 2 de novembre, la professora de Geografia Humana de la Universidad de Salamanca, Teresa Vicente Mosquete va parlar sobre : Eliseo Reclus: compromiso social y libertad cientifica del siglo XIX para el siglo XXI, al saló d'actes de la Residencia d'Investigadors del CSIC de Barcelona. Dimecres 16 de novembre, Eduard Masjuan , doctor en Història Econòmica, investigador adscrit al Centre d'Estudis Històrics Internacionals de la Universitat de Barcelona va desenvolupar el tema: Elisée Reclus i la nova cultura de la Naturalesa en els medis\nobrers de 1900 a 1936 a la sala Nicolau d'Olwer de l'Institut d'Estudis Catalans. Dimecres 23 de novembre, el professor de Geografia de la Université Lyon-II, Philippe Pelletier dissertà sobre: Orient- Occident, la grande séparation vue par Élisée Reclus. A les set del vespre també a la sala Nicolau d'Olwer de l'IEC. Finalment, dimecres 30 de novembre, Álvaro Girón , investigador del Departament d'Història de la Ciencia, Institució Mila i Fontanals del CSIC, pronuncià la conferència titulada: Élisée Reclus y Piotr Kropotkin: amistad, ciencia y anarquía [resum] a la sala d'actes del CSIC de Barcelona. Confiem poder completar les ressenyes de totes les intervencions ben aviat.\nTotes les sessions varen comptar amb una nombrosa audiència, bona prova de l'interès que Eliseu Reclus, encara avui, cent anys desprès del seu traspàs, continua provocant.


El BM Quart venç a l'Almassora per 32-26 en la Segona Nacional\nEl BM Quart va superar a l'Almassora per 32-26 en una nou trobada de la Segona Nacional en el pavelló de Quart de Poblet encara que va haver de treballar de valent per a aconseguir una alegria.\nA pesar del resultat, el BM Quart va patir més d'allò que s'ha previst, ja que durant la primera mitat els empats es van succeir. Finalment, l'equip de la nostra localitat es va anar al descans amb un avantatge de dos tants.\nEn la segona mitat, la plantilla de Quart de Poblet va mostrar la seua superioritat encara que li va ser difícil. De fet, la banqueta va ser crucial per a obtindre una nova victòria a pesar de l'escàs bagatge defensiu.


L'Alcúdia de Crespins celebra Santa Cecilia amb la programació de diversos concerts | Ajuntament de l'Alcudia de Crespins\nL'Alcúdia de Crespins celebra Santa Cecilia amb la programació de diversos concerts\nLes agrupacions musicals del municipi seran les protagonistes d'aquesta festivitat durant els pròxims tres caps de setmana\nLa regidoria de Cultura de l'Ajuntament de l'Alcúdia de Crespins ja té llista la programació de Santa Cecilia per al present any i per a açò es desenvoluparan diversos concerts i cercaviles al llarg de les pròximes setmanes. Les primeres cites es produiran aquest mateix cap de setmana, divendres dia 16 i dissabte 17 a les 19:30 hores a la Casa de la Cultura, amb un concert de la Rondalla Barreja i un altre de l'Orquestra Abalsants respectivament.\nEls actes prosseguiran el divendres 23 amb una serenata a càrrec de la Societat Unió Musical de l'Alcúdia de Crespins que partirà de la Casa de la Música a les 22:30 hores; el dissabte 24 el duo Som Dos i el grup The Paradaise oferiran un concert en la Casa de la Cultura a les 19:30 hores mentre que per al diumenge 25, a les 10:30 hores, s'ha programat un cercaviles a càrrec de la SUM. Aquest dia també se celebrarà una missa en honor a Santa Cecilia i, posteriorment, un vi d'honor. Els actes finalitzaran el pròxim 1 de desembre amb una altra cercavila a les 18:30 i un concert, a les 19:30, de la SUM en la Casa de la Cultura.\nEl regidor de Cultura en l'Ajuntament de l'Alcúdia de Crespins, Roberto Granero, ha destacat el gran treball que realitzen les formacions musicals durant tot l'any així com els extraordinaris concerts que realitzaran durant les pròximes setmanes en honor a la seua patrona. “Des de l'Ajuntament volem mostrar-los el nostre reconeixement i animar-los a continuar amb la seua labor pedagògica, artística, lúdica i social en la localitat” ha puntualitzat l'edil.


Què veure a Sarrià\nSarrià és un dels barris pertanyents al districte de Sarrià - Sant Gervasi i destaca per constituir una de les zones més prestigioses i acomodades de la ciutat de Barcelona. Encara que es caracteritza per ser un dels barris amb més zones verdes de la ciutat comtal, la veritat és que aquest no és l'únic tret que el fa únic i digne de visitar. El que realment fa d'aquest barri un lloc sorprenent i ple de màgia és que encara avui conserva l'essència i aparença del poble que va ser antany.\nI és que el barri de Sarrià va ser l'última població a annexionar-se a Barcelona, de manera que va aconseguir ser independent fins l'any 1921. Es tracta d'una de les zones més pròximes a Collserola, durant els segles XVIII i XIX Sarrià constituir un dels llocs més utilitzats per l'aristocràcia barcelonina per refugiar-se de les epidèmies que van aguaitar als ciutadans ubicats dins de les muralles durant aquesta època. Aquest fet va donar lloc al fet que la burgesia catalana comencés a prendre, amb el pas del temps, aquesta població com un dels seus llocs favorits per estiuejar i, per tant, es van construir un nombre considerable de torres i cases senyorials que encara es conserven.\nEn aquest sentit, si has decidit viatjar a Barcelona i t'agradaria visitar el barri de Sarrià però no saps per on començar, una opció que no deixa indiferent a ningú és la de passejar pel centre del barri i descobrir les torres de les classes adinerades del moment. El Carrer Major és l'eix de tot el barri, per la qual cosa és un punt de partida perfecte per endinsar-te en els diferents carrers i descobrir les cases senyorials. A més de la possibilitat de trobar aquests espectaculars edificis, el Carrer Major també ens permet contemplar una altra de les zones del barri més visitades i volgudes pels seus habitants, la Plaça de Sarrià.\nEn aquesta emblemàtica plaça de Barcelona hi ha la Casa Can Llança i l'Església de Sant Vicenç, d'estil neoclàssic i construïda des de l'any 1781 per l'arquitecte Josep Mas. Tant la façana com l'interior de l'església representen una autèntica obra d'art que no pots perdre't. Un altre dels punts d'interès més destacats de Sarrià és el seu mercat, i és que el Mercat de Sarrià és un dels més antics de Barcelona.\nDesprés d'una exhaustiva renovació, el mercat s'ha convertit en un dels més variats a causa de la modernitat del seu interior que convergeix en perfecta harmonia amb la façana i estructural original. Finalment, no pots perdre l'oportunitat d'obtenir una panoràmica completa del barri des del Mirador de Vallvidrera. Es troba a la carretera que va de Sarrià a Vallvidrera i ofereix unes vistes del barri i gran part de la ciutat impressionants.


Menys etiquetes i més històries | Som esplai\nAmb el llistó ben alt, el cap de setmana més formatiu de l’any va començar amb una afirmació rotunda que ens canviaria les cares: els esplais, en general, som molt poc diversos i representatius de la societat. Sent conscients d’aquesta realitat, però, només podem fer una cosa: actuar. L’honestedat de la primera xerrada -a càrrec de l’antropòleg i educador Edgar Iglesias-, sens dubte, ens va captivar a totes i tots, però gràcies a l’experiència del ponent en el món del lleure ens vam emportar un missatge molt rellevant en contrapartida al punt anterior: els esplais tenim l’enorme capacitat d’incidir sobre els infants i joves de classe mitja, que són els que sovint perpetuen els prejudicis cap als col·lectius que els són més aliens.\nAra que tenim clar que no som diverses: som realment inclusives? La inclusió ideal és impossible i aquesta és una veritat que hem d’assumir. Hem de ser conseqüents i descobrir què volem abarcar i què no segons un marc normatiu i això posa en un lloc clau el nostre ideari i projecte educatiu. Si el nostre principal repte és incloure de manera participativa dels col·lectius més vulnerables, necessitem un ideari flexible i mal·leable que s’adapti al context per assolir els nostres objectius. I això no podrem fer-ho sense un treball continu, un aprenentatge constant i que si no es treballa al dia a dia no podrem desenvolupar-lo en els altres.\nUn altre concepte que va aparèixer constantment durant tot el cap de setmana va ser el de les etiquetes. És innegable que les etiquetes són una categorització que s’ha desenvolupat fruit de l’evolució social, però el seu mal o excessiu ús està damnificant als col·lectius més vulnerables. També hem de tenir en compte que la majoria d’etiquetes socialment estandaritzades (com per exemple l’heterosexualitat) van ser creades com a contraatac a les etiquetes de col·lectius minoritaris, i així posar nom a la normalitat acceptada, sovint molt exclusiva. És vital tenir en compte que una persona està socialment contruïda per un seguit d’etiquetes i que per tant forma part de diferents col·lectius alhora. Aquí és on apareix el concepte de diversitat interseccional. Malauradament, sovint d’aquesta persona se’n destaca la característica vulnerable i això la condemna a l’exclusió. Per això, el que ens emportem després de donar-hi tantes voltes és que hem d’aparcar les etiquetes a un costat i començar a parlar de les persones i de les seves històries, tenint en compte elements com fomentant-ho mitjançant el sentiment de pertinença, el coneixement mutu, la interacció positiva, el treball cooperatiu i l’ús d’un llenguatge divers on tothom es pugui sentir còmode.\nÉs imprescindible crear llaços amb altres cultures des de la igualtat de poder, mostrant tot allò que tenim en comú des del respecte i l’afecte, i no només donant a conèixer les diferències que ens distancien.\nHi ha una infinitat d’estratègies que podem adoptar per iniciar aquest canvi en la nostra entitat. El primer pas en qualsevol acció és ampliar el nostre coneixement, tant de la diversitat del nostre barri o poble com del col·lectiu, des de totes les perspectives, i analitzar-lo creient en l’essencial que arriba a ser la identitat. Crear una comissió específica pot ser un bon revulsiu per començar, en tant que després es pot encarregar de promoure la relació amb la comunitat i l’elaboració d’una estratègia pedagògica per treballar la inclusió transversalment. Altres exemples que poden ser útils són les dinàmiques d’identitats complexes (interseccional), els tallers de construcció d’estereotips treballant des de l’exemple propi o la creació d’espais de reflexió per pensar en veu alta tot el que ens inquieta als participants del canvi. És imprescindible crear llaços amb altres cultures des de la igualtat de poder, mostrant tot allò que tenim en comú des del respecte i l’afecte, i no només donant a conèixer les diferències que ens distancien. També cal tenir en compte la incorporació de figures externes a les activitats que preparem. La seva participació en espais de reflexió poden aportar una visió única i ser el detonant per treballar en l’acció de discriminació, que molt sovint nosaltres mateixes no som capaces de percebre.\nCom a esplais tenim dues opcions: no fer res perquè tot segueixi igual o confiar en la oportunitat que tenim a les nostres mans per engegar un canvi que va més enllà del nostre entorn immediat. Creiem-nos que tenim eines, habilitats i ganes per transformar socialment la societat en que vivim, perquè les tenim. Juntes ho podem tot, perquè som monis imparables!\ndiversitat educació escola d'esplac 17 formació inclusió participació\n&description=Menys etiquetes i més històries" class="pin-it-button" count-layout="horizontal">\nQuan la violència truca a l’esplai


La CUP demana l'abstenció\nBarcelona. Dimarts, 15 de Desembre 2015. 17:05\nActualitzat: Dimarts, 15 de Desembre 2015. 17:47\nLa CUP ha avisat avui que les eleccions del 20D seran llegides com "una segona volta del 27S per als partits unionistes" i que, en aquest context, "no hi tenim res a guanyar". Per això, han demanat l'abstenció en aquests comicis. Participar-hi significa per la CUP "participar d'un marc polític que nega els drets dels Països Catalans", quan el que el partit vol és "trencar" amb aquest marc i "construir-ne un de nou".\nAlbert Botran, diputat de la formació al Parlament, ha valorat "molt positivament" que es prioritzi "eixamplar la base social del procés d'independència" durant les converses amb JxSí. "Si tots dos partim d'aquest punt de vista serà més fàcil enfocar les negociacions", ha afegit. "Avancen segons el calendari previst", ha informat Botran, "en els propers dies s'ha de concretar la proposta a la qual podem arribar a entendre'ns". De moment, s'estan concretant temes però encara hi ha marge: "no hi ha cap carpeta tancada".\nLa proposta, un cop tancada, serà explicada als militants en diferents rondes de territorials plenàries tancades. D'aquesta manera, se'ls posarà al dia de les negociacions i es presentaran els informes que s'han dut a terme. Aquestes reunions es preveuen als voltants dels dies 22 i 23 de desembre, prèvies a les festes nadalenques i a l'Assemblea Nacional del 27 de desembre on es votarà quina decisió es pren envers la investidura de President.


4 DETINGUTS A SANT FELIU PER UN CRIM A MADRID | Ràdio Sant Feliu\n4 DETINGUTS A SANT FELIU PER UN CRIM A MADRID\n23 de Febrer de 2016 per Ràdio Sant Feliu\nLa Guàrdia Civil ha detingut la passada matinada a Sant Feliu de Guíxols a quatre persones relacionades amb el crim d’un empresari que el passat 29 de setembre va ser tirotejat en un polígon industrial d’Arroyomolinos (Madrid) ha informat el diari El País. Els quatre detinguts, un matrimoni, el seu fill i la parella d’quest, de nacionalitat espanyola, romanen en les dependències de la Comandància de la Guàrdia Civil de Girona. La recerca segueix oberta i el jutjat ha decretat el secret de sumari.\nLa detenció dels sospitosos va ser duta a terme per una vintena d’agents de l’Equip d’Homicidis de la Comandància de Madrid i de la Unitat Especial d’Intervenció (UEI) de la Guàrdia Civil. Els detinguts, trobats en un domicili del Sot dels Canyers, passaran a disposició judicial i està previst que el jutjat de guàrdia s’inhibeixi a favor del que porta el cas, a Navalcarnero.\nEls fets es remunten al 29 de setembre sobre les 10:15 hores, al polígon industrial de Arroyomolinos. Segons els testimonis, un home va baixar d’un cotxe marca Opel, va disparar sobre la víctima, un empresari de 64 anys pertanyent a la localitat de Batres i posteriorment va fugir amb el mateix cotxe a tota velocitat. La víctima va entrar a l’hospital Rei Juan Carlos de Móstoles amb una parada cardiorespiratòria. El ferit en estat crític, va morir poc després del seu ingrés.\nL’any 2013, la víctima ja va estar implicada en un altre tiroteig ocorregut a Móstoles. Pel que sembla, aquesta vegada portava ell l’arma i va intentar matar a una dona. L’altercat va venir precedit d’una enemistat entre famílies. Arran dels fets, el mort estava sota ordre requisitoria per homicidi en grau de temptativa, segons fonts de la recerca. Així mateix, el tiroteig que va acabar amb la seva vida també respon a un ajustament de comptes entre clans familiars.


El Barato, una botiga de conte | Reusdigital.cat diari de Reus. Notícies i actualitat del Camp de Tarragona\nL’escriptora Monika Escuer continua la sèrie ‘Contes màgics de Reus’, on les narracions succeeixen en espais emblemàtics de la ciutat\n02 d'Abril de 2021, per Cristina Valls\nEscuer, al Mercadal, amb un exemplar del conte dedicat a El Barato\nAmbientar històries de conte dins dels establiments emblemàtics de Reus suposa retre homenatge a la tasca que s’hi ha dut a terme al llarg dels anys; i, també, crear un testimoni valuós per tal de donar a conèixer als infants joies patrimonials que han marcat (i marquen) la diferència al territori. Amb tots aquests elements, l’escriptora de contes i microrelats Monika Escuer presenta el seu darrer volum, el conte ‘El Barato i les sabatilles màgiques’ (editorial Quorum Llibres). Es pot trobar tant en línia com a les llibreries de la ciutat i d’arreu.\nLa nova creació, doncs, s’emmarca en la sèrie ‘Contes màgics de Reus’ i és el segon número de la col·lecció, la qual (com dèiem) utilitza els comerços de tota la vida per tal de donar sortida a una història de conte. El primer, per exemple, ‘Institut Pere Mata: una porta a la ciència’, va situar-se en l’Institut Pere Mata. “He escrit al llarg de tota la meva vida i m’ha agradat molt crear, ja sigui contes, narracions curtes o poesia. Amb els contes, vaig començar tot col·laborant, i des del vessant solidari, amb la Fundació Mossèn Frederic Bara i Cortiella de Reus. En aquesta sèrie de contes hi aboco sempre una mica de màgia i vull donar valor a la botiga antiga de tota la vida, tot pensant en les criatures. Cal que coneguin aquest patrimoni, ja que en alguns casos i, malauradament, n’estem veient tancar moltes i no podem oblidar-les. Formen part de la nostra identitat com a reusencs i reusenques”, resumeix.\nDe fet, aquestes localitzacions són la seva inspiració, és a partir de les quals engega la narració. El conte que ha confeccionat l’autora barreja ficció i realitat. Hi fa una picada d’ullet a l’univers caòtic, alhora que endreçat, d'El Barato i fa esment de les classes de dansa que es fan a l’escola corresponent del Centre de Lectura, en actiu també des de fa molts d’anys. La història la protagonitza la Paola, que va a recollir les seves sabatilles de ballet que la seva mare ja tenia aparaulades a la botiga.\nL’acció es desenvolupa dins el comerç, tot just abans de marxar la nena cap a l’ateneu reusenc. “Vaig voler copsar la quotidianitat que hi ha a la botiga amb un diàleg de la petita Paola amb la Cori d'El Barato, rere el taulell, mentre atén una llarga cua de clients. Crec que aquest tret pot fer recordar molta gent que hi ha comprat i que ha viscut com és de singular l’entorn d’aquell negoci”, descriu.\nEl micromecenatge ha estat el motor a partir del qual s’ha creat la sèrie de contes i ‘El Barato i les sabatilles màgiques’ es tracta d’una obra solidària, mitjançant la qual es recaptaran fons per a alguna entitat que els necessiti. “El conte l’han llegit molts nens i nenes, però també molts adults. Els petits de la casa l’han rebut amb molta il·lusió i això dóna molta energia per tal de seguir-ne fent”, exposa. A més, anuncia que el conte que ens ocupa tindrà una continuació: “La propera parada serà el Centre de Lectura, evidentment”.\nAvisa, però, que la Casa Navàs i el Colmado Baró seran altres espais susceptibles de poder sortir a les seves creacions. El conte desperta interès, també, entre les entitats de la capital del Baix Camp. N’és un cas l’associació de Dones Ganxetes, la qual té la voluntat de fer ressò de l’obra de la creadora, segons esmenta Escuer.\nSer de Reus i de tota la vida (també abreujat amb el popular ‘RTV’) és, d’altra banda, una actitud i una forma de viure plasmada al conte. “Ser ‘RTV’ vol dir estimar-se les peculiaritats de Reus, la Festa Major de Sant Pere, el vermut i valorar aquesta identitat única”, enraona. Un altre element destacat al conte (i present a la sèrie, en definitiva) és que la història està acompanyada de dibuixos plens de color i també fets per Escuer. “Els vaig crear de forma simultània, mentre escrivia. Vaig pensar que seria una bona manera de reflectir la història. Per tant, vaig animar-me tot fent servir els colors”, diu.\n‘El Barato i les sabatilles màgiques’\n‘Contes màgics de Reus’


Ple de victòries pels quatre Alevins\nBon cap de setmana pels equips del futbol formatiu amateur de la Masia que acaba amb un balanç de 10 victòries i 2 empats\nL’HOSPITALET – CADET B\nVictòria contundent i liderat (0-7)\nPluja de gols del Cadet B de Sergi Milà en la seva visita a Hospitalet. Set gols concretament van caure del costat blaugrana que, a més a més, van deixar la porteria a zero per quart partit consecutiu. El Barça va sentenciar el matx en la primera meitat, ja que va marcar 6 dels 7 gols del matx. Les dianes van ser obra de Gerard, Alarcón per partida doble, Jordi Coca, Aleix i Ilias. Jan Coca va tancar la golejada amb un gol des dels 11 metres, el segon del partit. El primer de penal el va marcar Angel. Amb aquest triomf, el Barça recupera el liderat amb un punt d’avantatge respecte el Reus Deportiu. El 9 de març, els blaugrana rebran la visita del Nàstic de Tarragona, el vuitè classificat.\nVictòria important de l’Infantil A per no despenjar-se de la zona capdavantera de la classificació. El partit va estar igualat fins que Amadou va decantar la balança pels blaugrana al minut 34 (2-1). Abans havien marcat Gerard Hernández pel Barça i Adrià pel Cornellà. De nou, Gerard Hernández va marcar, de penal, el 3 a 1 definitiu que sentenciava el triomf per als culers. Amb la victòria, els d’Álex Urrestarazu són quarts a vuit punts de l’Espanyol, que és líder. El proper compromís de l’infantil A és dissabte 9 de març davant el Sant Gabriel, cinquè classificat.\nFUNDACIÓ CORNELLÀ – INFANTIL B\nTaules en el partit de l’Infantil B de David Sánchez en la seva visita al sempre difícil camp de la Fundació Cornellà. Els culers es van posar per davant en el marcador fins a dues vegades però la victòria no va ser possible. Primer, Landry, en el minut 13, va avançar al Barça i posteriorment Marc Guiu va fer el mateix al minut 33 (1-2). Però el Cornellà va reaccionar i va empatar el partit a les acaballes. Repartiment de punts que serveix per seguir segons a la classificació, només per darrere del Sant Ildefons. El proper partit és el 10 de març davant la Rapitenca.\nESCOLA PREMIER BARCELONA – ALEVÍ A\nEls blaugranes imposen la seva superioritat (1-14)\nL’Aleví A de Marc Serra segueix en ratxa i és que encara no coneixen la derrota. Diumenge van tornar a guanyar ni més ni menys que per 1 a 14 al camp de l’Escola Premier Barcelona. Ja van 30 gols en dos partits i estan a només sis dianes d’arribar als 200 en tota la competició. El partit va ser molt còmode per als blaugrana que van anar anotant gols al llarg del partit. Marc Bernal va ser el golejador més destacat amb un pòquer. Kluivert, que a més d’obrir la llauna, va fer un doblet. Lamine Yamal, David Sáez, Xavi Castellanos, Dani Ávila, Gibert Jordana, Íker Sánchez i Albert Navarro també van aportar gols al matx. El proper partit serà dissabte dia 9 de març davant el Jàbac i Terrassa.\nALEVÍ B – HOSPITALET\nVictòria amb molt suspens (6-2)\nL’Aleví B de Jordi Pérez va superar a L’Hospitalet en un partit que es va complicar al tercer temps. El matx va començar molt bé per als blaugrana, que al primer quart d’hora ja dominaven el marcador per 2 a 0, amb gols de Genís Torrelles i Joel Escaler. Però l’equip visitant va plantar cara i va ser capaç d’igualar el partit. En un últim temps trepidant, els culers van reaccionar a temps per endur-se la victòria i van segellar el triomf amb quatre gols més. Joel, que va completar un hat-trick, Jofre Torrents i Xavi Espart van ser els golejadors. Amb aquesta victòria, el Barça segueix líder empatat a punts amb l’Espanyol A, tot i que els blaugranes tenen un partit menys que han de disputar al camp del Mercantil, i a més van arribar als 100 gols a la Lliga. El pròxim partit serà el 9 de març a Granollers, catorzè classificat.\nAT. VILAFRANCA – ALEVÍ C\nNo coneixen la derrota (0-4)\nEl conjunt dirigit per Dani Horcas segueix sumant de tres en tres. I és que, amb el transcurs de les 19 jornades disputades fins aleshores, no coneixen la derrota. El matx va començar amb un intercanvi de cops per ambdós conjunts. Però de mica en mica, els culers van prendre el control de l’esfèrica i gràcies a l’encert de cara a la porteria local van poder agafar una còmoda distància al marcador. Els golejadors per part blaugrana van ser: Antonio Fernández (2), Roger i Arnau. El proper partit de l’Aleví C, líder amb 8 punts d’avantatge respecte al Sant Joan Despí, serà a la Ciutat Esportiva – el 10 de març - contra la Fundació Unió Esportiva Cornellà C, tercer classificat.\nALEVÍ D – PENYA BARCELONISTA ANGUERA\nLíders invictes! (7-1)\nEls de Pau Moral van segellar la victòria en deu minuts molt bons en el tercer quart. El partit no podia començar millor quan Pol López va obrir la llauna al minut 1. Quan transcorria un quart d’hora de partit, Biel Cabezas va posar terra de per mig amb el segon gol. Però l’Anguera va retallar distàncies al minut 23 i va posar contra les cordes als blaugrana durant uns minuts. Però, tres gols en quatre minuts al tercer quart, van decantar la victòria pels culers. Les dianes per part blaugrana van ser: d’Àlex Cantarell, Gerard Fragoso i Pol López, que completaria un hat-trick minuts després. Finalment, Chama Broulaye es va sumar a la golejada amb el seu gol al minut 46 que tancava el partit amb el 7 a 1 definitiu. L’Aleví D, líder amb 7 punts d’avantatge respecte la Barcelinista Terlenka, juga el seu pròxim partit el dia 10 de març contra el Centre Esports Hospitalet, sisè classificat.\nVILASSAR DE MAR – BENJAMÍ A\nBon partit culer a Vilassar de Mar (1-9)\nEl Benjamí A va ser molt superior al Vilassar de Mar. Els d’Óscar Jorquera segueixen intractables i acumulen 20 victòries en 20 partits. El partit va ser plàcid pels culers, que van dominar totes les facetes del joc. De fet, es van avançar ràpidament en el marcador quan Michal Zuk va marcar el primer al minut 1 de partit. A partir d’aquí els gols van anar caient com bitlles. Les dianes van quedar ben repartides pel combinat culer. Més enllà del gol de Michal, també van anotar Ïu Martínez, Pau Puigvert (tres gols), Raúl Expósito, David Obinna, Jordi Pesquer i un jugador local en pròpia porta. El proper partit del Benjamí A, líder amb tres punts d’avantatge respecte el Cornellà, serà diumenge 10 de març davant el Santboià, catorzè classificat.\nBENJAMÍ B – MERCANTIL\nContinuen intractables (4-0)\nEl conjunt entrenat per Juan Antonio Gil va superar amb solvència al Mercantil – equip de la part alta de la classificació- a la Ciutat Esportiva Joan Gamper. Amb aquest triomf el Benjamí B segueix a velocitat de creuer i es consolida al liderat, amb tres punts d’avantatge respecte l’Espanyol A, amb 57 punts; amb un balanç de 19 victòries i només una derrota. El matx va estar clarament dominat pel combinat blaugrana. Al minut 17, Ismael Ziani va obrir la llauna favorable als blaugrana. I a partir d’aquí la batuta del joc va ser clarament pels culers. Kone, Eloi i finalment Ismael Ziani van acabar de completar la golejada barcelonista. La pròxima jornada es disputarà contra el Parets, catorzè classificat, a domicili.\nBENJAMÍ C – SPORTING GAVÀ 2013\nPluja de gols blaugranes (10-0)\nVictòria amplia del Benjamí C per seguir acumulant triomfs. L’equip dirigit per Albert Puig va dominar el partit de principi a fi. Els blaugranes van sortir decidits a assegurar els tres punts ràpidament i en set minuts van anotar quatre gols, obres de Guillem per partida doble, Erik i Ebrima. Precisament va ser el mateix Ebrima qui anotaria ‘la maneta’ pels culers al minut 12. També marcarien Oriol, Roc i Daniel; Guillem i Ebrima completarien un hat-trick cadascú i firmarien el 10 a 0 definitiu. Els d’Albert Puig segueixen sent líders en solitari, amb 8 punts d’avantatge respecte el Santfeliuenc, amb ple de victòries (19 de 19). El Benjamí C no torna a jugar fins al dissabte 9 de març, quan visita al Sitges, darrer classificat, a la jornada 20 de Lliga.\nHOSPITALET B – BENJAMÍ D\nIntercanvi de gols i de punts (3-3)\nEmpat a 3 del Benjamí D davant el Centre Esports Hospitalet B. L’equip de David Sánchez va anar a contracorrent gairebé tot el partit. Es va posar costa amunt el partit quan Edwin va avançar a l’equip local al minut 9. Dues remuntades es van veure posteriorment. Primer, els blaugrana van capgirar el marcador amb dos gols de Marc Alpha, que posava l’1 a 2 momentani. Però els locals també van ser capaços de remuntar el marcador amb dues dianes novament d’Edwin i situar a l’Hospitalet per davant quan faltaven quatre minuts (3-2). Tanmateix, un minut després, Luca va empatar el partit amb el 3 a 3 definitiu. Tot i les taules, el Barça segueix líder amb dos punts d’avantatge respecte l’Escola F. Gavà.\nCIUDAD COOPERATIVA – PREBENJAMÍ\nVictòria solvent a domicili (1-11)\nCòmoda victòria del Prebenjamí blaugrana en la seva visita a Sant Boi. El resultat final va ser 1 a 11 tot i que el matx va començar força igualat. Íker va posar per davant als culers però el Ciudad Cooperativa va reaccionar i va empatar quatre minuts després. El gol encaixat va activar els de Dani Segovia que van prémer l’accelerador i van acabar golejant l’equip rival. Les dianes dels culers van estar molt repartides. Ikenna va ser el golejador més destacat amb un hat-trick. Íker, Quim i Lucas van fer un doblet cadascun. Finalment Dragos i Joan es van sumar a la festa. Amb aquesta victòria el Barça és segon i en la pròxima jornada (dissabte 9 de març), rebrà el Fontsanta-Fatjó, setè classificat.


Mapa Centúria Trail - Colossus 2015\nEl recorregut de Centúria Trail - Colossus 2015 s'ha dissenyat per crear una cursa de muntanya de 38.00 km que comença a Sant Pau de Segúries i finalitza a Sant Pau de Segúries. Si vols gaudir de la muntanya i comprovar el teu estat de forma no t'ho pensis i... anima't! I si ho fas, explica'ns com ha anat això!\nEl perfil de Centúria Trail - Colossus 2015 ens deixa una altitud màxima de 1301m i una mínima de 571m, creant un desnivell positiu de 2410m i un desnivell negatiu de 2420m. Tot això fa que aquesta cursa de muntanya tingui un desnivell mig de 932m.\nAvis sobre el mapa Centúria Trail - Colossus 2015: El mapa, perfil i recorregut d'aquesta cursa de muntanya és aproximat. Senderators no es responsabilitza de les dades incorrectes que es puguin mostrar.


El Govern demana fotos de la manifestació de la Diada per comptar els assistents amb un algoritme | Catalunya | EL PAÍS Catalunya\nEl Govern demana fotos de la manifestació de la Diada per comptar els assistents amb un algoritme\nUn programa del Centre per Visió per Computador en fase de proves processarà les imatges per obtenir una xifra\nBarcelona 8 SET 2018 - 12:53\tCEST\nQuanta gent hi havia a la Diada del 2017? M. Minocri\nEl Departament de Polítiques Digitals i Administració Pública i el Centre per Visió per Computador (CVC) de la UAB han fet una crida perquè els ciutadans els enviïn imatges de la manifestació de la Diada. L’objectiu és fer-les servir per entrenar un algoritme basat en la intel·ligència artificial del CVC presentat en la passada edició del Mobile World Congress. “Mai més haurem d’estar debatent sobre quanta gent hi ha en una manifestació”, va assegurar el dia de la presentació Jordi Puigneró, actualment conseller de Polítiques Digitals. L’eina encara està en fase de proves i el Govern dona a entendre que la xifra d’assistents obtinguda amb aquesta iniciativa no serà oficial i quedarà en l’àmbit de la recerca.\nL’eina del CVC millora a mesura que va acumulant més dades de fotografies amb grans aglomeracions. Després de la Diada, l’algoritme farà servir imatges enviades pels voluntaris. La crida a la participació demana que les fotos estiguin fetes des de llocs alts, com des d’un balcó, que tinguin bona definició i que incloguin la geolocalització, el número de tram de la manifestació i l’hora. Per recollir-les totes, el Govern ha creat una etiqueta a les xarxes socials Twitter i Instagram.\nFem ciència amb l'ajut ciutadà! Al CVC hi tenim un algorisme que estima nombre de persones a grans aglomeracions! Ajuda'ns a entrenar-lo enviant-nos la teva foto de la #Diada amb el hashtag #XifresDiada, núm. de tram i hora de la foto @TIC @UABBarcelona Instruccions 👇🏽 pic.twitter.com/Y5rvbJtg6M\n— CVC_UAB (@CVC_UAB) 8 de setembre de 2018\nLa franja d’error del programa informàtic és d’entre un 10 i un 20%, la més baixa aconseguida avui dia dins d’aquest àmbit segons els promotors del projecte. De totes les imatges rebudes, el CVC seleccionarà les millors per “fer més eficient l’algoritme”. En un comunicat, el Govern afirma que “la campanya centrada a recollir imatges de la Diada serà la primera d’altres de similars com ara curses populars o actes esportius o culturals multitudinaris” per millorar el projecte del CVC.\nSi l’algoritme processa una imatge amb molta gent i se li proporciona el nombre de persones que hi ha, va aprenent de mica en mica a fer un bon recompte d'una nova imatge. Fan falta milers d'exemples per aconseguir-ho. Per fer la comparativa, l’eina del CVC fa servir mapes de densitat. El programa aprèn també a traves de diversos retalls d'una mateixa imatge. Si en la porció gran sabem que hi ha n persones, dedueix que en un tall més petit n'hi haurà menys i, a partir d'una gran quantitat de comparacions d'aquest tipus, va afinant la xifra.\n“Mai més haurem d’estar debatent sobre quanta gent hi ha en una manifestació”


el bloc d'un pobre bomber: Negociant o no negociant\nDes de sempre que m'ha agradat posar-me allí on es mouen les coses. Ja fa alguns anys, en aquest mateix bloc, vaig per alguns posts sobre el canvi d'horari quan volien inventar la sopa d'all amb el 5è torn. Per sort es va aconseguir aturar. No sé si jo vaig ajudar a influir o no, però vaig fer números, previsions i el que en aquell moment s'aguantava amb pinces, avui ha quedat confirmat. En aquell moment ja s'intuïa que fer un 5è torn era impossible. Obligava a tenir els torns massa justos de gent, alguns sense comandament i de ben segur que si s'hagués implantat avui estaríem encara pitjor del que estem. Amb 4 torns som incapaços de mantenir tots els parcs oberts amb el personal mínim durant 2 dies seguits, doncs imagineu si repartim la gent de 4 torns en 5. No s'aguantaria per enlloc.\nPotser la solució hauria estat posar personal durant els últims anys... aix no, que no es podia, perquè una llei estatal impedia incorporar gent als llocs públics ja que es considerava que sobraven funcionaris públics, com si poguessis agafar un funcionari de presons, un mestre i un administratiu i que demà mateix fessin de bomber. Impossible. Aquí algú va fallar en no posar als bombers com a servei de primera necessitat. I per això estem on estem.\nI per tant ens trobem amb un decret de 2014 que ens obliga a fer 102h més (3 guàrdies senceres i 3 a l'estiu de 10h) per a suplir les mancances que l'administració ha provocat (la central i l'autonòmica). I com que amb aquestes no n'hi ha hagut suficient, s'han generat tants i tants forats de personal que ha fet falta que els bombers generéssim tantes hores extra que molts arriben a final d'estiu fregant el límit de 350h extra fetes.\nEvidentment hi ha gent que no n'ha fet, només les 102h obligatòries, i aquí és on es desvirtua una mica la mitjana, ja que surt que cada bomber ha fet aproximadament 250h extra cada any. Si a això li sumem les 102h, doncs ens "mengem" de mitjana per bomber de 350h de més cada any. Però això és el que té l'estadística. Si tu avui no menges i jo m'he cruspit un pollastre, estadísticament cada ciutadà s'ha menjat mig pollastre. És així de cru. I els polítics juguen a això.\nPer una banda hi ha els que No han fet hores extra, després els que n'han fet a mitges (que son la majoria, que va de 100 a 150h) i finalment els que han fet totes les que han volgut (350). Que tampoc son tants a nivell de parc. Però aquí ens oblidem de tots aquells que no estan a parc. I em refereixo als Sergents que fan guàrdia d'Eco i als Tècnics. Tots ells fan hores (o la majoria) i també en fan MOLTES. I aquestos queden amagats dins l'estadística, ja que aparentment son pocs, però si agafem que son uns 250 (que son el 10%) més tots els bombers que si fan les 350h, ja tenim els números fets. La meitat de tota la "població bomberil" (terme estadístic) fan la totalitat de les hores extra.\nI aquí és on recau el problema. Tenim un sistema desvirtuat. Per començar la dependència econòmica de moltes famílies d'aquest suplement de diners, després la remuneració econòmica diferent que tenen sergents i tècnics, que és substancialment més alta que la dels bombers i caporals... i per tant, son els que no fan soroll i es dediquen al qui dia passa i any empeny. Son ells mateixos.\nCom han de voler que entri gent i deixar de fer hores extra els que les cobren a millor preu? De qui depèn que entrin noves promocions i que si així ho acabessin decidint perdrien part del seu poder econòmic?\nAquest incendi va fer visible la realitat de la casa. Un desastre.\nDe tota manera no hem d'oblidar que venim d'un període complicat a les finances de la Generalitat de Catalunya, i per extensió a la Direcció General de Prevenció i Extinció d'incendis i Salvaments, per tant no hi ha hagut recursos dineraris per a incrementar la partida econòmica de personal, però si que els pressupostos permeten una despesa imprevista, mal anomenada "hores extra", que en el nostre cas d'imprevista no en té res. És molt fàcil saber la gent que necessites per tenir els parcs oberts, també la gent que disposes i com a conseqüència algú hauria (entenc que a RRHH tenen els números fets) de saber la gent que necessita, la gent que disposa i la gent que els falta (o et sobra si és el cas).\nDoncs aquí estem. Negociant un nou conveni laboral per a gestionar un pressupost curt, molt curt, que no té diners i que cal ser imaginatiu per a poder fer alguna millora, perquè tot indica que la millora simplement és arribar a final de mes i poder cobrar la nòmina de bomber.


maig, 2012 - Escola Ginebró\nVisita d’en Joaquim Carbó\nPublicat el 30 maig 2012 per Ginebró\nEns ha visitat l’escriptor Joaquim Carbó. Com cada any fem un treball\nsobre un autor per conèixer i apropar-nos al món de la literatura, les\nlletres i al gust per llegir. És un treball que es fa des de l’àrea de\nllengua catalana durant el segon i el tercer trimestre. Hem tingut la\noportunitat de fer una xerrada amb l’autor per saber més coses dels\nseus llibres i de la seva feina com a escriptor. Ens ha signat els\nllibres que hem llegit i ens els ha dedicat!\nAbans de la seva visita va venir el grup Marduix per representar-nos\namb ninots, titelles i música la història “En Miquel sobre l’asfalt”,\nque és un conte encadenat d’en Joaquim Carbó.\nCom cada any els nens i nenes de quart han fet el Concert de Primavera\namb cançons d’una Cantata. Enguany la cantata “50 milions de segons”.\nAquesta cantata forma part del projecte Cantània que organitza\nl’Auditori de Barcelona i que es representarà el proper dissabte, 2 de\njuny a l’Auditori de Granollers.\nA l’escola vam gaudir del concert, de les lletres i les músiques que van cantar!\nPublicat el 29 maig 2012 per Ginebró\nEls dies 28, 29 i 30 de març, els alumnes de Secundària van acabar el trimestre amb la celebració de la Tríada Cultural. Dins del marc d’aquesta Festa hi cap l’esport, la cultura, l’art…\nEls alumnes de 3r d’ESO varen portar bona part de l’organització de les diferents activitats proposades, però es va comptar amb la col•laboració d’alumnes del Cicle Formatiu d’Activitats físicoesportives (CAFE) del Taller, de pares de l’escola i de conferenciants diversos.\nTir amb arc, judo, BTT, mini ping-pong, batuka, funky, scooter, gitanes, perruqueria, ceràmica, fotografia, massatge, henna, entre d’altres, varen ser els tallers que els alumnes de secundària van poder fer. A banda d’aquestes activitats, hi va haver conferències, com la d’Assumpta Montellà –historiadora i autora de La Maternitat d’Elna– que ens va deleitar amb les vivències viscudes per tants exiliats catalans als camps d’Argelers.\nLa música també hi va ser present i exalumnes de l’escola, com el grup musical ” Perill d’allau”, van convidar-nos a seguir les seves notes.\n10 anys de Fem Dansa\nPublicat el 28 maig 2012 per Ginebró\nEl dia 21 de maig les escoles del Baix Montseny hem celebrat els 10 anys del “Fem Dansa”. En aquesta ballada hi han participat els nens i nenes de 5 anys i els de 2n de cada escola, fent dues danses cada curs i dues tots alhora. Abans de començar la ballada la companyia de dansa “ Factoria Mascaró”, ens han ballat “ El somni”.\nS’ha convidat als pares a veure la ballada, tot ha estat un èxit i els nois i noies ho han fet d’allò més bé.\nEls alumnes de 4t d’ESO treuen uns bons resultats en les proves de Competències Bàsiques\nPublicat el 24 maig 2012 per Ginebró\nEls dies 15 i 16 de febrer, els alumnes de 4t d’ESO van fer les proves de Competències Bàsiques. Són proves externes, avaluades per professionals de fora de l’escola i on hi són presents alguns dels continguts treballats en les matèries de llengua catalana, llengua castellana, llengua anglesa i matemàtiques i fets al llarg d’aquests dos darrers cursos.\nEl Departament d’Ensenyament ha fet arribar a l’escola un informe individual de cada alumne, que s’ha fet arribar a les famílies, i un informe general del Centre que conté una breu descripció dels aspectes avaluats i un gràfic amb el grau d’assoliment de cada competència. En el gràfic apareix la puntuació mitjana de l’alumnat de Catalunya i la de l’alumnat del nostre Centre.\nEl nivell d’assoliment de cadascuna de les competències avaluades en el nostre Centre se situa en un nivell mitjà-alt, per la qual cosa estem molt contents dels resultats obtinguts per l’alumnat de 4t d’ESO.\nEls alumnes de 4t d’ESO visiten el Saló de l’Ensenyament\nEl dimecres 21 de març, els alumnes de 4t d’ESO van anar al Saló de l’Ensenyament de Barcelona. Tant l’anada com la tornada va ser en tren. La visita va representar el final de l’orientació feta en grup, tot i que la feina personalitzada per a cadascun dels alumnes que l’any vinent acaben la seva etapa obligatòria es continua fent i treballant des de la tutoria.\nCom cada any, hi ha alumnes que optaran per fer el batxillerat i d’altres que prendran com a sortida els cicles formatius.\nUn cop feta la visita van anar al Caixa-fòrum a veure les exposicions Llums i ombres de Goya i l’exposició d’Eugène Delacroix.\nEls alumnes de 1r d’ESO fan la Ruta prehistòrica a Céllecs\nEl divendres 24 de febrer els alumnes de primer d’ESO vam anar a la ruta prehistòrica de la Roca del Vallès ja que des de socials estàvem treballant la Prehistòria.\nVam sortir de l’escola amb l’autocar i vam anar fins a Céllecs . El primer dolmen que vam visitar va ser dolmen de Can Gol que estava a dalt d’una urbanització al pati d’una casa. Després vam seguir l’itinerari fins al dolmen de Can Gol II i el de la Roca Foradada, on vam esmorzar. Seguidament vam anar fins a la Pedra de les Orenetes. Allà hi ha restes d’unes pintures rupestres. Després vam anar a la pedra de les creus, que es diu així perquè està plena de dibuixos que tenen forma de creu. Un cop vista, vam fer camí fins arribar a la cabana del moro, un dolmen que es troba a dalt de tot de la muntanya. Aquest dolmen es diu així perquè antigament tot allò que era antic i no sabien ben bé el que era, en deien “del moro” com si fos del temps dels musulmans.\nDurant la sortida vam anar omplint unes fitxes dels dolmens i el dolmen que ens va agradar més va ser el de la pedra foradada, que consistia en una gran pedra amb un forat que servia per posar-hi els morts. Després vam anar fins a l’ermita de Sant Mateu de Cabanyes, on vam dinar i vam estar jugant una estona. Finalment ens va venir a buscar l’autocar per tornar cap a l’escola.\nPublicat el 23 maig 2012 per Ginebró\nEl divendres dia 18 de maig els alumnes de llatí de batxillerat van visitar Tarragona per poder veure les restes arqueològiques de la Tarraco romana. Després d’esmorzar tot veient l’amfiteatre romà, van realitzar un taller al MNAT en què van conèixer de primera mà el procés de formació de les ciutats romanes. Tot seguit, la visita va continuar pel Pretori, el circ i les muralles, entre d’altres restes que van poder descobrir escapolint-se de la pluja primaveral que ens va acompanyar.\nEl divendres 18 de maig els nostres alumnes de 1r i 2n de batxillerat tecnològic van fer una sortida a Riudellots de la Selva per visitar l’empresa Comexi on van poder veure el desenvolupament complet d’un procés de producció industrial: foneria, mecanització, muntatge… Volem donar les gràcies a la direcció de l’empresa per la seva amabilitat en convidar-nos a visitar-los i per l’atenció i el tracte que ens van donar en tot moment.\nFesta recreativa d’ESO\nPublicat el 22 maig 2012 per Ginebró\nDintre del crèdit de síntesi del CFGS Animació d’activitats físiques i esportives, els alumnes del Taller Ginebró van organitzar un esdeveniment recreatiu pels alumnes de l’ESO de l’Escola Ginebró.\nDurant tot el matí i part de la tarda del dia 27 d’Abril, els nois i noies de l’ESO van poder gaudir d’una jornada esportiva sota l’ambientació de l’olimpísme; es va escollir aquesta temàtica per la proximitat dels Jocs Olímpics de Londres que s’organitzaran aquest estiu.\nDurant tota la festa, els alumnes van poder participar en una sèrie d’activitats esportives i competitives per tal d’aconseguir guanyar l’or olímpic pel seu país.\nLa jornada va tenir tots els ingredients d’una jornada olímpica: inauguració i cloenda amb desfilada i concert, proves i competicions de diverses disciplines, competitivitat i esperit de cooperació i també, entrega de premis.\nVolem destacar la bona participació i el bon ambient que es va viure tot el dia per part d’alumnes i professors tant de secundària com del cicle formatiu.


Com utilitzar endolls de Regne Unit a Namíbia\nConnectors, preses de corrent, adaptadors i altra informació necessària per viatjar des de Regne Unit a Namíbia en aquesta pàgina. Si voleu un informe per a altres països, torneu a iniciar l’ assistent per trobar a adaptadors elèctrics per al vostre viatge aquí .\nTipus de taps: G, D, M. D, M.\nLa tensió no és exacta, però la diferència sol ser tolerable pels dispositius elèctrics. És molt segur connectar el vostre aparell elèctric de Regne Unit a Namíbia sense un adaptador de tensió. Si teniu algun problema amb un dispositiu especial, és a dir, un dispositiu mèdic, probablement voldreu demanar més ajuda professional.